**Ministru kabineta instrukcijas projekta "Grozījumi Ministru kabineta 2018.gada 10.aprīļa instrukcijā Nr.2 "Instrukcija par valsts budžeta izpildes analīzi"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Instrukcijas projekta "Grozījumi Ministru kabineta 2018. gada 10. aprīļa instrukcijā Nr. 2 "Instrukcija par valsts budžeta izpildes analīzi"" (turpmāk – instrukcijas projekts) mērķis ir turpināt pilnveidot un efektivizēt valsts budžeta izpildes analīzes procesu.  Instrukcija stājas spēkā nākamajā dienā pēc tās publicēšanas Latvijas Republikas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Instrukcijas projekts sagatavots pēc Finanšu ministrijas iniciatīvas, lai turpinātu pilnveidot un efektivizēt budžeta izpildes analīzes procesu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts budžeta izpildes analīzes process saskaņā ar Ministru kabineta 2018. gada 10. aprīļa instrukciju Nr. 2 "Instrukcija par valsts budžeta izpildes analīzi" (turpmāk – instrukcija Nr. 2), kas nosaka kārtību, kādā ministrijas un citas centrālās valsts iestādes (turpmāk – ministrijas) sagatavo informāciju un veic analīzi par ministrijas un tās padotības iestāžu gadskārtējā valsts budžeta izpildi un iesniedz to Finanšu ministrijā (turpmāk – FM), jaunā formātā tika uzsākts 2018. gadā. Veicot šī procesa izvērtēšanu, kā arī ņemot vērā 2019. gadā ieviestās izmaiņas budžeta izpildes procesa asignējumu piešķiršanas un izpildes jomā, instrukcijā Nr. 2 ir nepieciešams veikt izmaiņas un pilnveidojumus.  Instrukcijas projekts paredz:  1) veikt izmaiņas informācijas sniegšanā par sešiem un deviņiem mēnešiem, lai vērtētu būtisku neizpildi pret prognozi gan negatīvā (neapguve), gan pozitīvā (pārpilde) izteiksmē. Sākot ar 2019. gadu finansēšanas plānos asignējumi tiek plānoti gada summas apmērā (atceļot sadalījumu pa mēnešiem) un prognozes pa ceturkšņiem iesniegšana ir vienreizēja (iesniedzama gatavojot sākotnējos finansēšanas plānus) un gada laikā tā netiek mainīta. Tādējādi valsts budžeta izpildes analīzei par sešiem un deviņiem mēnešiem jāizmanto pārskata perioda prognoze. Saskaņā ar šo jauno regulējumu[[1]](#footnote-1) izpildes analīzē var veidoties arī tāda situācija, ka ir pārpilde pret prognozi. Plānotās izmaiņas instrukcijā Nr. 2 valsts budžeta izpildes analīzes ietvaros paredz analizēt gan būtisku neapguvi (kā līdz šim), gan būtisku pārpildi pret prognozi, tādējādi jau saimnieciskā gada laikā noskaidrojot iemeslus, kāpēc faktiskā izpilde atšķiras no sākotnēji prognozētā, un sniedzot skaidrojumu par plānotām darbībām finansējuma apguvei gada ietvaros. Informācija par faktiskās izpildes svārstībām salīdzinājumā ar sākotnējām prognozēm ir svarīga budžeta procesa analīzei. Tām pamatfunkciju programmām (apakšprogrammām) (piemēram, programma *Emisijas kvotu izsolīšanas instruments*), kas tiek īstenotas pēc projektu principa un būtiskas finansējuma svārstības ir objektīvi atkarīgas no iepriekš neplānotu projektu un to posmu ieviešanas, atsevišķus neizpildes iemeslus un plānotās darbības finansējuma apguvei instrukcijas 1. pielikuma tabulā "I. Valsts pamatfunkciju īstenošana" sadaļas "Neizpilde" 1. un 2. punktā par sešiem un deviņiem mēnešiem var neuzskaitīt, bet kopumā skaidrot programmas (apakšprogrammas) mainīgo finansējuma apguvi. Savukārt, ja neizpildes iemesli būs saistīti ar apropriāciju izmaiņām, tad skaidrojumā jānorāda attiecīgos FM rīkojumu numurus. Ņemot vērā, ka 2019. gads bija iesācies ar pagaidu budžetu, tās izmaiņas, kas radušās sakarā ar likuma “Par valsts budžetu 2019. gadam” pieņemšanu, tiek skaidrotas vai arī tiek norādīta atsauce uz lēmumiem, ar kuriem izmaiņas veiktas (piemēram, Ministru kabimeta lēmumi par prioritārajiem pasākumiem, Saeimas atbalstītie priekšlikumi, skatot budžeta likumprojektu otrajā lasījumā, u.c.);  2) precizēt nosacījumus skaitliskiem kritērijiem, sniedzot skaidrojumu par pārskata perioda izpildes izmaiņām un neizpildi, ieviešot nosacījumu 500 000 *euro* papildus šobrīd spēkā esošajiem nosacījumiem. Attiecīgi, ja skaitliskais kritērijs nesasniegs 15%, bet būs lielāks par 500 000 *euro*, būs nepieciešams sniegt skaidrojumu, lai tiktu skaidrotas nominālajā izteiksmē būtiskas izmaiņas un neizpildes. Ja programmā (apakšprogrammā), ir ievērojami daudz izpildītāju un kopējā programmas neizpilde/izmaiņas veidojas no individuālo izpildītāju relatīvi nebūtisko neizpilžu/izmaiņu summas (piemēram, viena izpildītāja neizpildei/izmaiņām svārstoties 20 000 *euro* robežās), tad padziļināti šādus neizpildes un izmaiņu iemeslus var neuzskaitīt, bet norādīt uz šo programmas (apakšprogrammas) specifiku;  3) atcelt informācijas sniegšanu par Eiropas Savienības politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošanas neizpildi par sešiem un deviņiem mēnešiem. Tā kā sākotnējā ceturkšņu prognoze gada laikā netiek precizēta un ņemot vērā lielo budžeta finansējuma plānu mainību Eiropas Savienības politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu ieviešanā gada laikā, šīs sadaļas turpmāk nesniegs augstu pievienoto analītisko vērtību un līdz ar to tā būtu administratīvā slodze to veidotājiem – tādēļ informāciju par neizpildi jāsniedz tikai par gadu, analizējot to pret precizēto gada plānu;  4) samazināts iesniegšanas biežums informācijai par mērķfinansējuma izpildes analīzi un papildināta 2. pielikuma tabula “Mērķfinansējuma izpildes analīze 20\_\_. gadā” ar kolonnu “MK lēmums”, kurā norāda atbilstošo Ministru kabineta lēmumu (saskaņā ar instrukcijā Nr. 2 6. punktā minēto). Izvērtējot ministriju iesniegto izpildes analīzes informāciju par mērķfinansējumu, tika secināts, ka optimālais iesniegšanas periods par mērķfinansējuma ieņēmumiem un uz tiem attiecināmo izdevumu plānu izpildi ir par gada periodu, jo gada laikā var tikt novērota ieņēmumu un izdevumu sezonalitāte, kas nesniedz objektīvu izpildes noviržu vērtējumu;  5) precizēta kārtība informācijas iesniegšanai par rezultātu un to rezultatīvo rādītāju izpildes analīzi. Tā kā atsevišķiem kvalitātes rādītājiem gada sākumā uz informācijas iesniegšanas laiku vēl nav pieejami izpildes dati, tad veiktas izmaiņas nosacījumos, ka tādiem kvalitātes rādītājiem jāsniedz informācija par pēdējo pieejamo izpildi. Kā arī precizēti nosacījumi par pārskata perioda prioritāro pasākumu izdevumu izpildes novirzes skaidrošanu – jāsniedz skaidrojums, ja tā pārsniedz 15 procentus vai ir lielāka par 500 000 *euro*. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija. |
| 4. | Cita informācija | Instrukcijas projektā ietverto regulējumu paredzēts piemērot jau sagatavojot valsts budžeta izpildes analīzi par 2019. gada sešiem mēnešiem. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministriju un citu centrālo valsts iestāžu darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Instrukcijas projekts sagatavots, lai pilnveidotu valsts budžeta izpildes analīzes procesu, lai palielinātu tā efektivitāti un lietderību. |
| 3. | Administratīvo izmaksu monetārs novērtējums | Projekts neradīs papildu administratīvo slogu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzziņa par projekta izstrādi tika publicēta Finanšu ministrijas mājas lapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Uzziņa 2019. gada 25. martā publicēta FM tīmekļvietnē <http://www.fm.gov.lv/lv/sabiedribas_lidzdaliba/tiesibu_aktu_projekti/> un Valsts Kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Viedokļi netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrijas un citas centrālās valsts iestādes, kas sagatavo informāciju un veic analīzi par gadskārtējā valsts budžeta izpildi un iesniedz to FM. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildi paredzēts nodrošināt esošo funkciju ietvaros. |
| 3. | Cita informācija | Nav |

Finanšu ministrs J.Reirs

Klinsone 67095531

[ieva.klinsone@fm.gov.lv](mailto:ieva.klinsone@fm.gov.lv)

1. Grozījumi Ministru kabineta 2010. gada 28. decembra noteikumos Nr. 1220 "Asignējumu piešķiršanas un izpildes kārtība" [↑](#footnote-ref-1)